《赠双照笑溪师》
清代·成鹫

野干大作狮子吼，笑溪忍俊不开口。赤梢跃入齑缸中，笑溪海阔天宇空。

跛驴逐队事行脚，笑溪卧游周海岳。鸱鸮嚇鼠贪复嗔，笑溪自视何如人。

笑溪今年五十一，假我数年方七十。两人相见将无同，浊河泯泯无清日。

一年一见一回悲，鬓边白发交参差。眼中之人吾老矣，舍此更有知音谁。

今来且喜身犹健，中秋月照故人面。秋月明明似昔年，故人面目随时变。

明朝日出东复西，早起溪边逢笑溪。笑声落在无声处，天籁地籁齐不齐。

阿谁献笑吾与子，座客旁观皆助喜。五十年前古佛身，无端混迹红尘里。

红尘紫陌眼中沙，翠竹青松锦上花。难兄独觉弟补处，无著天亲会作家。

羡君不出大庾岭，羡君不吃云门饼。一瓶一钵境中人，千水千山人外境。

西畴归牧驯白牛，南圃寻僧续胜游。留客乘凉修白业，晚来坐月话通幽。

鹊巢古木人初定，钟度前溪山欲暝。荷沼分题诗句新，竹林煮茗茶烟冷。

年年八月八风清，八景当前八咏成。留与名山为话柄，期将眉寿作居亭。

居亭眉寿寻常事，地老天荒终及第。笑杀当时老赵州，屈指驴年才百二。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。